Droguri găsite într-un cămin studențesc din Cluj-Napoca. Câți bani avea în cameră studentul arestat pentru trafic
Droguri în cantități impresionante au fost găsite de polițiști într-un cămin studențesc din Cluj-Napoca. Un student de 21 de ani a fost arestat preventiv, după ce anchetatorii au stabilit că el vindea substanțele halucinogene.
În camera lui, anchetatorii au găsit și echivalentul în lei a peste 20 de mii de euro.
Raziile au avut loc în zorii zilei, în două cămine studențești din Cluj-Napoca.
Fată: "Vreo 20 de polițiști erau... Pe etajul pe care stau eu, la cinci, au găsit într-o cameră. Vorbea o polițistă la telefon și zicea că în camera respectivă miroase ceva foarte tare".
Polițiștii au verificat fiecare încăpere de aici, iar în clădire l-au găsit pe student în cameră cu mai multe tipuri de droguri de risc și mare risc - substanțe care, spun anchetatorii, erau destinate vânzării.
Tânărul avea în cameră peste un kilogram de canabis, aproape 130 de comprimate de ecstasy, amfetamină, ciuperci halucinogene și aproximatic o jumătate de kilogram de "cristal".
Nu toți studenții au fost mirați de descoperire.
Reporter: Sunteți surprinși?
Băiat: "Sincer, nu. Se știe de mult că sunt cazuri și în cămine".
Băiat: "Astea sunt noutăți pentru mine. Nu e bine".
Studentul de 21 de ani - care a fost arestat preventiv pentru trafic de droguri de risc și mare risc - avea în cameră și peste o sută de mii de lei, un aparat de vidat și un cântar de mare precizie. Reprezentanții universității nu au oferit un punct de vedere întrucât, spun ei, nu au fost deocamdată anunțați oficial de autorități că s-au găsit droguri în cămin.